Document ID: 31990R1865

*****
ΚΑΝΟΝΙΣΜΟΣ (ΕΟΚ) αριθ. 1865/90 ΤΗΣ ΕΠΙΤΡΟΠΗΣ
της 2ας Ιουλίου 1990
σχετικά με τους τόκους υπερημερίας που καταβάλλονται σε περίπτωση καθυστέρησης της επιστροφής της συνδρομής των διαρθρωτικών ταμείων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 4253/88 του Συμβουλίου της 19ης Δεκεμβρίου 1988 για τις διατάξεις εφαρμογής του κανονισμού (ΕΟΚ) αριθ. 2052/88 όσον αφορά το συντονισμό των παρεμβάσεων των διαφόρων διαρθρωτικών ταμείων μεταξύ τους καθώς και με τις παρεμβάσεις της Ευρωπαϊκής Τράπεζας Επενδύσεων και των λοιπών υφιστάμενων χρηματοδοτικών οργάνων (1), και ιδίως το άρθρο 24 παράγραφος 3,
Μετά από διαβούλευση με την επιτροπή για την ανάπτυξη και τη μετατροπή των περιφερειών και της επιτροπής που αναφέρεται στο άρθρο 124 της συνθήκης, διατύπωσαν τη γνώμη τους,
Εκτιμώντας:
ότι το άρθρο 24 παράγραφος 3 του κανονισμού (ΕΟΚ) αριθ. 4253/88 αναφέρει ότι κάθε ποσό το οποίο απαιτείται ως αχρεωστήτως καταβληθέν πρέπει να επιστρέφεται στην Επιτροπή και ότι τα ποσά που δεν επιστρέφονται ενδέχεται να προσαυξηθούν με τόκους υπερημερίας· ότι η εν λόγω διάταξη προβλέπει ότι η Επιτροπή θεσπίζει λεπτομέρειες εφαρμογής για την πληρωμή αυτών των τόκων υπερημερίας·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Γεωργικών Διαρθρώσεων και Αγροτικής Ανάπτυξης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Κάθε επιστροφή στην Επιτροπή δυνάμει του άρθρου 24 παράγραφος 3 του κανονισμού (ΕΟΚ) αριθ. 4253/88 πρέπει να πραγματοποιείται εντός της προθεσμίας που ορίζεται στην εντολή είσπραξης που εκδίδεται σύμφωνα με το άρθρο 28 του δημοσιονομικού κανονισμού της 21ης Δεκεμβρίου 1977. Η προθεσμία αυτή καθορίζεται ως το τέλος του δεύτερου μήνα που ακολουθεί αυτόν της έκδοσης της εντολής είσπραξης.
2. Για οποιαδήποτε καθυστέρηση ως προς την επιστροφή, επιβάλλεται πληρωμή τόκων υπερημερίας. Οι τόκοι αυτοί είναι υψηλότεροι κατά μιάμιση μονάδα από το ποσοστό που εφαρμόζει το Ευρωπαϊκό Ταμείο Νομισματικής Συνεργασίας κατά τις συναλλαγές του σε Ecu για το μήνα της ημερομηνίας λήξης και το οποίο δημοσιεύεται κάθε μήνα στην Επίσημη Εφημερίδα των Ευρωπαϊκών Κοινοτήτων, σειρά C.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Ιουλίου 1990.

Labels: 2
15